|  |
| --- |
|  |

Præcisering ved anvendelse af Rokkedahl Varmeveksler

Alle de nævnte størrelser (beskrevet som type 1,5 til type 3,5) af varmevekslere model ACU Clima+ 200 fra Rokkedahl kan henregnes under den eksisterende optagelse på teknologilisten.

**Begrundelse:**

Styrelsen for Grøn Arealomlægning og Vandmiljø (SGAV) har kontaktet MELT via ETA-Danmark for at få afklaret om forskellige størrelser af varmeveksleren har betydning for den miljøeffekt, som er angivet på Teknologilisten for teknologien "Rokkedahl Energi – varmeveksler til traditionelle kyllingestalde og skrabekyllingeproduktion".

I MELTs oprindelige indstilling nævnes "type 2.5" i overskriften, men bilag 1 viser, at teknologien findes i flere størrelser. Da det ikke fremgår af Teknologilistens vejledende vilkår, at den godkendte miljøeffekt er afhængig af størrelsen, har der været usikkerhed om, hvorvidt de øvrige størrelser opfylder kravene.

**MELTs afklaring**

MELT har gennemgået specifikationerne for de forskellige størrelser af varmeveksleren ACU Clima+ 200 og vurderer, at størrelsen ikke påvirker den miljømæssige effekt.

MELT konkluderer derfor, at de nævnte størrelser (beskrevet som type 1.5, 2.0, 2.5, 3.0 og 3.5) kan anses for at være omfattet af den eksisterende godkendelse på Teknologilisten. Det bemærkes samtidig, at størrelsen ikke fremgår af de tilhørende vilkårsforslag.

**SGAVs vurdering**

På baggrund af MELTs faglige vurdering finder SGAV, at de nævnte størrelser af varmeveksleren ACU Clima+ 200 kan anvendes med den samme dokumenterede miljøeffekt, og at de dermed lovligt kan henregnes under den eksisterende optagelse på Teknologilisten.